ข่ายย่อยกองทุน
2 เม.ย. EFOOD เข้าซื้อขาย
1 เม.ย. 2556

2 เม.ย. EFOOD เข้าซื้อขาย
นายสมชัย บุญนำศิริ กรรมการผู้จัดการ บริษัทหลักทรัพย์จัดการกองทุน (บลจ.) กรุงไทย กล่าวว่า กองทุนเปิด KTAM SET Food and Beverage ETF Tracker หรือ EFOOD เริ่มซื้อขายในตลาดหลักทรัพย์ได้ตั้งแต่วันที่ 2 เม.ย. 2556 นอกจากจะเปิดโอกาสให้ผู้ลงทุนสามารถลงทุนและได้รับผลตอบแทนที่อ้างอิงกับดัชนีหมวดธุรกิจอาหารและเครื่องดื่มได้อย่างสะดวกคล่องตัวแล้ว ยังนับเป็นย่างก้าวที่สำคัญในการพัฒนา Sector ETF เพื่อรองรับความต้องการของนักลงทุนต่างประเทศจากการเกิดขึ้นของประชาคมเศรษฐกิจอาเซียนในอนาคตด้วย
ไทยพาณิชย์ออกไชน่าทริกเกอร์ 5.55%
นางโชติกา สวนานนท์ กรรมการผู้อำนวยการ บลจ.ไทยพาณิชย์ กล่าวว่า บริษัทเปิดขายกองทุนเปิดไทยพาณิชย์ ไชน่า ทริกเกอร์ 5.55% ฟันด์ 2 มูลค่าโครงการ 1,000 ล้านบาท เน้นลงทุนในหน่วยลงทุน Hang Seng HShare Index ETF โดยกำหนดเป้าหมายผลตอบแทน 5.55% ภายใน 5 เดือน โดยจะเสนอขายจนถึง 3 เม.ย.
กองทุนอสังหาฯ เคพีเอ็น เปิดขายถึง 11 เม.ย.
นายจงรัก รัตนเพียร ประธานกรรมการบริหาร บลจ. กสิกรไทย กล่าวว่า บริษัทพร้อมเสนอขายกองทุนรวมอสังหาริมทรัพย์เคพีเอ็น (KPNPF) มูลค่าโครงการ 1,800 ล้านบาท ในวันที่ 28 มี.ค.11 เม.ย. โดยกองทุนดังกล่าวจะลงทุนกรรมสิทธิ์ (Freehold) ในที่ดินและอาคารเคพีเอ็นทาวเวอร์ ภายใต้การบริหารของบริษัท เคพีเอ็น กรุ๊ป คอร์ปอเรชั่น
บลจ.ซีไอเอ็มบีฯ ปันผล 3 กองทุน
นายเจิดพันธุ์ นิธยายน ประธานเจ้าหน้าที่การตลาดและการขาย บลจ. ซีไอเอ็มบีพรินซิเพิล กล่าวว่า กองทุนเปิดกลุ่มซีไอเอ็มบีพรินซิเพิล อินคัม หรือ กองทุน iFUND Series ทั้ง 3 กองทุน ได้แก่ ซีไอเอ็มบีพรินซิเพิล พร็อพเพอร์ตี้ อินคัม, ซีไอเอ็มบีพรินซิเพิล ดิวิเดนด์ อินคัม และ ซีไอเอ็มบีพรินซิเพิล เดลี่ อินคัม ประกาศจ่ายเงินปันผลและรับซื้อคืนหน่วยลงทุนอัตโนมัติ โดยปิดสมุดทะเบียนกองทุนในวันที่ 29 มี.ค.เพื่อจ่ายปันผลสำหรับไตรมาส 1 ของปี 2556 และจะจ่ายเงินปันผลให้แก่ผู้ถือหน่วยลงทุน 2 ชนิดคือ Class D และ Class R ซึ่ง Class D วันที่ 3 เม.ย. สำหรับ Class R จะรับซื้อคืนหน่วยลงทุนอัตโนมัติ วันที่ 1 เม.ย. 
กองทุนเปิดซีไอเอ็มบีพรินซิเพิล พร็อพเพอร์ตี้ อินคัม ปันผล 0.25 บาทต่อหน่วยลงทุน กองทุนเปิดซีไอเอ็มบีพรินซิเพิล ดิวิเดนด์ อินคัม ปันผล 0.39 บาทต่อหน่วยลงทุน และกองทุนเปิดซีไอเอ็มบีพรินซิเพิล เดลี่ อินคัม ปันผล 0.064 บาทต่อหน่วยลงทุน